“พาณิชย์” เปิดตัวเลขส่งออก ธ.ค. ทรุด 14% เซ่นจีนชะลอซื้อสินค้า
“กระทรวงพาณิชย์” เปิดตัวเลขส่งออกเดือน ธ.ค.65 ทรุด 14% ต่อเนื่อง 3 เดือนติด เซ่นคู่ค้าชะลอสั่งซื้อสินค้า ฟากปี 66 วางเป้าส่งออกขยายตัวโต 1-2%
“กระทรวงพาณิชย์” เปิดตัวเลขส่งออกเดือน ธ.ค.65 ทรุด 14% ต่อเนื่อง 3 เดือนติด เซ่นคู่ค้าชะลอสั่งซื้อสินค้า
24 ม.ค. 2566

กระทรวงพาณิชย์ เผยการส่งออกของไทยเดือน ธ.ค.65 ลดลงถึง 14.6% ที่มูลค่า 21,718 ล้านดอลลาร์ โดยมีสาเหตุสำคัญมาจากภาวะการชะลอตัวทางเศรษฐกิจของประเทศคู่ค้า ส่วนการนำเข้าเดือนธ.ค. ลดลง 12% ที่มูลค่า 22,752 ล้านดอลลาร์ ส่งผลให้ในเดือนธ.ค. ไทยขาดดุลการค้า 1,034 ล้านดอลลาร์
ขณะที่ภาวะการค้าระหว่างประเทศของไทยปี 2565 พบว่า การส่งออกยังขยายตัวได้ 5.5% คิดเป็นมูลค่า 287,068 ล้านดอลลาร์ ส่วนการนำเข้า ขยายตัว 13.6% คิดเป็นมูลค่า 303,190 ล้านดอลลาร์ ส่งผลให้ทั้งปี 65 ไทยขาดดุลการค้า 16,122 ล้านดอลลาร์
ส่วนในปี 66 กระทรวงพาณิชย์ ได้ตั้งเป้าหมายการส่งออกของไทยไว้ที่ 1-2% จากปี 65 โดยเป็นการขยายตัวที่น้อยลงกว่าปีที่ผ่านมา เนื่องจากมีปัจจัยลบที่ค่อนข้างมาก เช่น ปัญหาการชะลอตัวของเศรษฐกิจประเทศคู่ค้าหลัก, สต็อกสินค้าที่ยังคงค้างอยู่ในหลายประเทศ จึงอาจทำให้ชะลอการสั่งซื้อสินค้าจากไทยในช่วงไตรมาสแรกปีนี้, ราคาน้ำมันโลกยังทรงตัวอยู่ในระดับสูง และเงินบาทยังมีแนวโน้มแข็งค่า ส่งผลต่อราคาสินค้าของไทยที่เสียเปรียบประเทศคู่แข่ง
ด้านบล.กรุงศรี ระบุในบทวิเคราะห์ คาดตัวเลขส่งออกไทยเดือน ธ.ค.65 เสี่ยงหดตัวต่อเนื่องเป็นเดือนที่ 3 โดยเบื้องต้น Consensus คาดตัวเลขส่งออกของไทยเดือน ธ.ค. คาดว่าจะหดตัว 11.5% เทียบช่วงเดียวกันของปีก่อน แย่ลงเมื่อเทียบกับเดือน พ.ย.ที่หดตัว 6% เทียบช่วงเดียวกันของปีก่อน นับเป็นการหดตัวต่อเนื่องเป็นเดือนที่ 3 เป็นผลจากศก.ของกลุ่มประเทศคู่ค้าชะลอตัวโดยเฉพาะจีน